Diari Oficial de la Generalitat Valenciana


Sumari del DOGV 7301, del 23-06-2014 (2014/5792)

ACORD de 20 de juny de 2014, del Consell, de declaració del projecte «Alicante Avanza-Innovation Park & Shopping Center», al municipi d'Alacant, presentat per la mercantil Alicante Avanza, SL, com a actuació territorial estratègica.
----------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7301

Data del DOGV
:   23-06-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/5792


Data del document
:   20-06-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Acord

Descriptors 

:   * Conselleria d'Economia, Indústria, Turisme i Ocupació
    * Alacant
    * pla d'urbanisme

ACORD de 20 de juny de 2014, del Consell, de declaració del projecte «Alicante Avanza-Innovation Park & Shopping Center», al municipi d'Alacant, presentat per la mercantil Alicante Avanza, SL, com a actuació territorial estratègica. [2014/5792]  
El Consell, en la reunió del dia 20 de juny de 2014, va adoptar l'acord següent:  
La figura de les actuacions territorials estratègiques està regulada a la Comunitat Valenciana per la Llei 1/2012, de 10 de maig, de la Generalitat, de Mesures Urgents d'Impuls a la Implantació d'Actuacions Territorials Estratègiques. És un instrument singular per a desenrotllar l'Estratègia Territorial de la Comunitat Valenciana (ETCV), i facilitar la implantació al territori de les iniciatives empresarials que presenten una rellevància supramunicipal quant als seus efectes sobre la generació de renda, ocupació i dinamització del teixit productiu, a més de ser, al mateix temps, demostratives quant a la seua compatibilitat amb la Infraestructura Verda i la seua integració en la morfologia del territori i del paisatge.  
Per això, i per la seua especial transcendència sobre el territori de la Comunitat Valenciana, estes iniciatives requerixen ser declarades com a actuacions territorials estratègiques per part del Consell, prèviament a la redacció del seu pla d'ordenació i aprovació posterior. Esta declaració va acompanyada d'un informe tècnic que definix els condicionants ambientals, territorials, urbanístics i funcionals que han de complir i els assigna un procediment de tramitació específic a fi d'assegurar la transparència del procés, la participació pública i la identificació de les accions necessàries per a permetre una ràpida i adequada implantació en el territori a fi de produir efectes positius, tant des del punt de vista econòmic com social i ambiental.  
  
En este cas es tracta del projecte «Alicante Avanza-Innovation Park & Shopping Center», ubicat al municipi d'Alacant, el qual proposa la implantació d'un espai multifuncional d'ús terciari i industrial tecnològic en un entorn privilegiat de l'àrea urbana integrada d'Alacant-Elx caracteritzat per la seua elevada accessibilitat, la presència d'equipaments d'elevada excel·lència i la seua inserció en un eix metropolità vital per a la vertebració del sud de la Comunitat Valenciana. Este projecte empresarial, que es localitza al costat de l'A-70/A-7 i A-77, l'entrada del ferrocarril d'alta velocitat i la Universitat d'Alacant, compta amb un gran potencial per a generar unes taxes elevades de renda i ocupació i està emmarcat dins d'un àmbit estratègic definit per la mateixa ETCV. En este context descrit, l'actuació té com a objectius fonamentals:  
1. Implantar un gran espai multifuncional al municipi d'Alacant, amb una extensió aproximada de 2.200.000 m² on es plantegen activitats i usos terciaris, empresarials i espais públics, incloent-hi:  
  
a) Un equipament comercial de rellevància i àmbit d'influència regional, capaç d'acollir firmes d'elevat reconeixement internacional.  
  
b) Una àrea tecnològica-empresarial especialitzada en activitats I+D+i capaç d'aprofitar les sinergies de la implantació i la proximitat a equipaments metropolitans d'elevada qualitat.  
c) Una àrea terciària complementària i flexible dedicada a diversos usos terciaris: hoteler, restauració, comercial, esportiu, assistencial i altres en funció de la demanda.  
d) Un espai públic d'aproximadament 1.000.000 m² de gran qualitat ambiental i paisatgística, que permeta regenerar i posar en valor les llacunes de Rabassa existents en el seu entorn i que compta amb una elevada capacitat d'atracció per al seu ús social sostenible.  
2. Canalitzar una inversió l'impacte total de la qual sobre el territori arribaria als 700 milions d'euros, i la creació d'uns 4.400 llocs de treball directes amb una estructura socioprofessional molt adaptada a les demandes dels desempleats de la comarca.  
3. Propiciar la presència a la província d'Alacant d'empreses multinacionals d'elevat rang internacional quant a la seua imatge de marca que, a més, puguen generar efectes induïts sobre l'atracció d'altres inversions i de professionals d'elevada qualificació.  
4. Potenciar espais d'alta qualitat i relacionats amb l'entorn científic de les universitats d'Alacant i Miguel Hernández d'Elx per a facilitar la maduració de projectes industrials i tecnològics d'alt potencial de creixement.  
5. Crear espais funcionals i atractius des del punt de vista de les seues qualitats ambientals i arquitectòniques, i facilitar la seua integració adequada en la morfologia del territori i del paisatge a fi de produir efectes demostratius sobre el conjunt del territori.  
6. Oferir al conjunt dels ciutadans un espai singular d'oci i recreació d'escala metropolitana dissenyat segons els requisits i principis de la Infraestructura Verda, i que es trobe perfectament connectat amb la resta de la ciutat.  
El Consell és l'òrgan competent per a l'adopció d'este acord, de conformitat amb el que disposen els articles 2 i 3 de la Llei 1/2012 esmentada.  
Per tot això, una vegada analitzada i avaluada tota la informació aportada per la mercantil Alicante Avanza, SL, i recollits els informes pertinents del conjunt de les administracions afectades, a proposta del conseller d'Economia, Indústria, Turisme i Ocupació i de la consellera d'Infraestructures, Territori i Medi Ambient, el Consell  
  
  
ACORDA  
  
Primer  
Declarar el projecte «Alicante Avanza-Innovation Park & Shopping Center», al municipi d'Alacant, presentat per la mercantil Alicante Avanza, SL, com a Actuació Territorial Estratègica en els termes regulats per la Llei 1/2012, de 10 de maig, de la Generalitat.  
  
Segon  
De conformitat amb l'article 2.3 de la Llei 1/2012, de 10 de maig, de la Generalitat, designar la Conselleria d'Economia, Indústria, Turisme i Ocupació com a òrgan responsable del seguiment i control de l'execució de l'actuació.  
  
Tercer  
De conformitat amb l'article 2.3 de la Llei 1/2012, de 10 de maig, de la Generalitat, designar la Conselleria d'Infraestructures, Territori i Medi Ambient com a òrgan responsable de la tramitació i aprovació de l'instrument d'ordenació i, si és el cas, del projecte de reparcel·lació i/o urbanització que es derive d'esta actuació.  
  
Quart  
De conformitat amb l'article 3.3 de la Llei 1/2012, de 10 de maig, de la Generalitat, i sense perjuí del que establix l'apartat anterior, designar l'Ajuntament d'Alacant com a responsable de la tramitació i aprovació de tots els instruments de gestió i execució de l'Actuació, comptant amb el suport necessari de la Conselleria d'Infraestructures, Territori i Medi Ambient.  
  
Quint  
Eximir de l'autorització comercial autonòmica per a la implantació d'establiments amb impacte territorial que competix la Conselleria d'Economia, Indústria, Turisme i Ocupació, prevista en l'article 33 de la Llei 3/2011, de 23 de març, de Comerç de la Comunitat Valenciana.  
  
  
Sext  
El desenrotllament d'esta actuació territorial estratègica es durà a terme complint les condicions expressades en l'informe previst en l'article 3.2 de la Llei 1/2012, de 10 de maig, de la Generalitat.  
  
Sèptim  
Condicionar esta declaració a la formalització per part de la mercantil Alicante Avanza, SL, de les garanties requerides per l'article 3.4 de la Llei 1/2012 esmentada, en els termes indicats en l'informe mencionat en l'apartat sext d'este acord, amb una quantia que s'establix en l'1 per cent de la suma de la inversió prevista en infraestructures i obres d'urbanització, i la necessària per a culminar la primera fase del projecte, dins del termini de quinze dies des de la notificació d'este acord.  
  
  
València, 20 de juny de 2014  
  
El vicepresident i secretari del Consell,  
JOSÉ CÍSCAR BOLUFER